paragraph_text: Prvi put se spominje 1201. kao vlastelinski posjed, a 1334. kao župa Zagrebačke biskupije. Župa sv. Petra postoji i danas. Kroz povijest, mjesto je u nekoliko navrata bilo općinsko središte. 1861. gradi se prva škola. Od 1954. do 1990. naselje je nosilo naziv Orehovec, dok je susjedno mjesto Orehovec nosilo ime Kalnički Orehovec. Godine 1993. mjesto postaje općinsko središte. Nesretan događaj za sve mještane i župljane ove župe dogodio se 8. lipnja 2001. kada se zbog starosti i lošeg stanja urušio toranj crkve sv. Petra. U godinama nakon tog događaja, toranj je bio obnavljan i danas ima prvotan izgled po kojem je Sveti Petar Orehovec i prepoznatljiv.